Wisata budaya kang ana ing kawasan Gunung Batur ya iku Trunyan. Senajan kabèh padunung Trunyan nganut agama Hindhu kaya umumé masyarakat Bali, nanging wong Trunyan ngakoni yèn Hindhu Trunyan minangka Hindhu asli warisan krajaan Majapahit. Ing sisih lor Trunyan ana kuban, ya iku pesaréyan désa, ing pasaréyan mau jenazah ora dikuburaké utawa diobong, nanging didèlèh ing ngisor wit sawisé upacara kepatèn kang rumit. Papan pasaréyan iki dikebaki déning balung-balung, lan bisa uga kita temokaké mayit kang isih anyar.